Screenshot: N1



GOŠĆA Tihomiru Ladišiću u emisiji Novi dan na N1 televiziji bila je Vesna Balenović, najpoznatija hrvatska zviždačica i smijenjena savjetnica predsjednice Kolinde Grabar Kitarović.



Naravno, glavna tema bila je njena smjena koja je došla tek nekoliko mjeseci nakon pobjede Kolinde Grabar Kitarović koja je u predizbornoj kampanji, među ostalim, obećala osnovati ured za zviždače.



"Niti jedna stranka nema istaknutu borbu protiv korupcije i kriminala i nitko nije pozvao zviždače da bi bili autentični. Ja pozivam hrvatske građane da ne vjeruju obećanjima. Uvjerili smo se kod predsjednice koja je obećala da će napraviti ured za zviždače i govorila da su zviždači heroji, ali kad je tanko pobijedila prevarila je nas zviždače, a onaj koji prevari se zove - prevarant! Žalosno je da predsjednik laže i da je prevarant", odmah u startu svoj bivšu šeficu ne štedi Balenović.

Kolinda je nije zvala na sastanak četiri mjeseca



"Građani nažalost ne znaju, pa smatraju da sam ja iskorištena. Ne znaju detalje. Predsjednica i njena stranka su molili da li bi htjela pomoći da Grabar Kitarović postane predsjednica. Ja sam pitala na koji način oni misle da mi njima damo podršku, a onda su izašli u novinama gdje je pisalo "Osnovat ću ured za zviždače". I onda kad je napisano i kad smo vidjeli da je to izrijekom napisala onda smo mi rekli OK, zamolili su me da snimim TV Kolindu. Predsjednica Republike koja je prevarantica, nije prevarila samo nas već je prevarila građane", nastavlja u oštrom tonu poznata zviždačica.



"Primila me na prevaru na Pantovčak, a nijednom me u četiri mjeseca nije pozvala na sastanak, a onda me nakon toga razriješila. A povod je bio jer sam ja podržala Željka Peratovića kad je bio pretučen, a mlate ga godinama. Ja sam ju zamolila da ga prime, a možda ga neki stanovnici Pantovčaka progone. Gospođa Kolinda je napravila loše i svojoj stranci. Napravila je veliko zlo u Hrvatskoj i zato dragi moji građani, pamet u glavu", teške optužbe iznosi bivša predsjedničina savjetnica.